大水寄洪復翁
作者：方一夔
朝代：宋

paragraphs: 昨夜龍宮留惡客，使者借車收二麥。
溪澗洪流十丈高，不辨東阡與西陌。
高田忽變黄鵠陂，下者匯作魚龍宅。
新陳接食已觖望，夏不早耕後何獲。
似聞山縣未休戍，旁郡豪酋遺俘馘。
携孥扶老避人禍，漂麥漲田遭鬼責。
不知造化誰主張，罪欲誰歸問河伯。
生平舌耕真左計，邇來硯破筆毛磔。
中宵耿耿坐長歎，滿眼兵荒遭此厄。
先生少抱調燮才，蒼生不忍饑寒迫。
潛深請磨楯鼻墨，試草千言救荒策。